Tweeling in verskillende jare geboreAitana en Joaquin de Jesus Ontiveros. (Foto: Delano Regional Medical Center) ŉ Tweeling van Earlimart, Kalifornië, in die VSA maak wêreldwyd opslae nadat hulle in verskillende jare gebore is. Joaquin de Jesus Ontiveros is om 23:58 op 31 Desember 2017 gebore terwyl sy tweelingsussie, Aitana, om 00:16 op 1 Januarie 2018 gebore is. WSMV Nashville berig Aitana was ŉ brugbaba en moes deur ŉ keisersnee in die lewe gebring word. Sy is glo ook die eerste baba wat in 2018 in Kern County gebore is. Volgens The Daily Mail moes die tweeling eers op 27 Januarie 2018 gebore word, maar hul ma, Maria de Jesus Ontiveros, het op Oujaarsaand om 19:00 in kraam gegaan en is na die Delano Regional Medical Center in Kalifornië gehaas. Maria en haar man, Joaquin, is beide plaaswerkers wat ook drie ander dogters het. Organisasies het intussen meer as $3 000 (ongeveer R37 000) se benodighede soos bottels en doeke aan die paartjie geskenk. ŉ Woordvoerder van die familie het aan die Daily Mail Online gesê albei babas en hul ma is gesond en gereed om huis toe te gaan. “Dit was beslis ŉ verrassing! Die hele familie voel nederig, geseënd en opgewonde,” het die woordvoerder gesê.